AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES PROTOKOLS Nr. 245

2018. gada 30.janvārī plkst.10.00

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Ainars Latkovskis

Kārlis Krēsliņš

Jānis Ādamsons

**Ringolds Balodis**

**Aleksejs Loskutovs**

**Jānis Ruks**

**Veiko Spolītis**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

*citas personas:*

 • Valsts robežsardzes Robežkontroles un imigrācijas kontroles pārvaldes priekšnieka pienākumu izpildītājs *Rinalds Belijs*

• Saeimas Juridiskā biroja vec. jur. padomniece *Līvija Millere*

• AIKNK konsultanti: *Margita Markevica, Inese Silabriede, Daina Sunepa, Māris Veinalds*

**Sēdi vada:** komisijaspriekšsēdētājs A.Latkovskis

**Sēdi protokolē:** M.Markevica

**Sēdes veids:** atklāta

**Darba kārtība**:

1. Likumprojekts “Grozījumi Latvijas Republikas valsts robežas likumā” (1107/Lp12) 1. lasījums.

**A.Latkovskis**: iepazīstina ar darba kārtību un aicina Valsts robežsardzes (VR) pārstāvi informēt par likumprojekta būtību.

**R.Belijs**: skaidro, ka Eiropas Parlamenta un Padomes Regula (EK) Nr. 562/2006, ar kuru ievieš Kopienas kodeksu par noteikumiem, kas reglamentē personu pārvietošanos pār robežām (Šengenas robežu kodekss) vairākas reizes bija būtiski grozīta, tādējādi skaidrības un praktisku apsvērumu dēļ minētā regula tika kodificēta, izdodot Eiropas Parlamenta un Padomes Regulu (ES) 2016/399 (2016. gada 9. marts) par Savienības Kodeksu par noteikumiem, kas reglamentē personu pārvietošanos pār robežām (turpmāk - Šengenas Robežu kodekss). Ievērojot minēto, tiek precizētas norādes uz spēkā esošo tiesisko regulējumu. Imigrācijas likuma 3.panta trešā daļa noteic, ka savu funkciju veikšanai Valsts robežsardze veido un uztur elektroniskas informācijas sistēmas, kurās iekļaujamās informācijas apjomu un izmantošanas kārtību nosaka Ministru kabinets. Atbilstoši deleģējumam Imigrācijas likumā ir izdoti Ministru kabineta, kas noteic, ka Valsts robežsardzes elektroniskajā informācijas sistēmā (turpmāk - REIS) tiek iekļauta informācija par Latvijas Republikas ārējo robežu šķērsojošajām personām, kuras nav Eiropas Savienības, Eiropas Ekonomiskās zonas un Šveices Konfederācijas (turpmāk – ES/EEZ/CH) pilsoņi, to ģimenes locekļiem un viņu ceļošanas dokumentiem, kā arī viņu valdījumā esošajiem transportlīdzekļiem un to dokumentiem. Tādējādi, spēkā esošais regulējums ļauj REIS apstrādāt, informāciju tikai par ārējo robežu šķērsojošajiem trešo valstu valstspiederīgajiem. Tādēļ likumprojektā paredzēts, ka Valsts robežsardze valsts informācijas sistēmā reģistrē informāciju par visām Latvijas Republikas ārējās robežas šķērsojošajām personām un viņu ceļošanas dokumentiem, kā arī šo personu valdījumā esošajiem transportlīdzekļiem, ar kuriem tās šķērso Latvijas Republikas ārējo robežu, un to dokumentiem, Reģistrējamās informācijas apjomu, izmantošanas kārtību un glabāšanas termiņus nosaka MK. Minētais ļauj identificēt personas, kas iepriekš nav nonākušas redzes lokā un, kas var radīt potenciālus draudus valsts drošībai vai sabiedrības kārtībai un drošībai, un ļaus precizēt dienesta atzīmes par personu.

**J.Ādamsons:** jauta, kāpēc likumā nepieciešams iekļaut atsauci uz ES regulām un mainīt robežas definīciju ikreiz, kad tiek mainīta regula.

**R.Belijs**: skaidro, ka nepieciešams sakārtot normatīvo bāzi atbilstoši attiecīgajām ES regulām, kas ir saistošas visām dalībvalstīm.

**L.Millere**: norāda, ka šādas atsauces ir arī citos likumos.

**A.Loskutovs:** jautā, kāpēc robežas definīcijā pie ārējās robežas pieskaitītas arī robežas šķērsošanas vietas. Robežas šķērsošanas vieta, viņaprāt, nav robeža.

**R.Belijs**: skaidro, ka definējums pārņemts no ES Šengenas robežas kodeksa, visās dalībvalstīs ārēja robeža definēta vienādi.

**L.Millere**: min piemēru, ka Rīgas lidosta ir ārējā robeža un tā ir robežas šķērsošanas vieta.

**J.Ādamsons**: jautā, vai tiek gatavoti papildinājumi arī citos likumos par informācijas reģistrēšanu valsts informācijas sistēmā par robežu šķērsojošām personām attiecībā pa dzelzceļu un jūru. Jautā par dienesta atzīmēm. Jautā par informācijas apmaiņu starp drošības iestādēm.

**R.Beilijs**: skaidro, ka dienesta atzīmes palīdz robežsargiem pieņemt lēmumu attiecībā uz personām, kas bijušas redzeslokā un par kurām nepieciešama padziļināta pārbaude. Robežsardze vadīsies pēc tām darbībām, kuras noteicis dienesta atzīmes iniciators. Informē, ka izstrādāti un Ministru kabinetā izskatīti noteikumi par deleģējumu par informācijas apmaiņu starp iestādēm, kas arī atrisina minētos jautājumus.

**L.Millere:** jautā vai likumprojekta otrajā pantā minētajai informācijas sistēmai nav nepieciešams konkrētāks nosaukums. Ierosina precizēt redakciju par robežšķērsojošu personu valdījumā vai turējumā esošajiem transportlīdzekļiem.

**R.Beilijs**: skaidro, ka attiecīgajos Ministru kabineta noteikumos minēts sistēmas konkrēts nosaukums.

**A.Latkovskis**: aicina likumprojektu atbalstīt un noteikt priekšlikumu iesniegšanas termiņu otrajam lasījumā.

**R.Beilijs**: lūdz likumprojekta izskatīt raiti, jo ir jau sagatavotu MK noteikumi.

**L.Millere**: uzskata, ka viena nedēļa būtu pietiekams laiks priekšlikumu iesniegšanai.

**A.Latkovskis**: aicina likumprojektu atbalstīt un virzīt izskatīšanai Saeimā 1.lasījumā, lūdzot noteikt priekšlikumu iesniegšanas termiņu 2.lasījumam - 1 nedēļu.

*Deputāti likumprojektu atbalsta.*

**Lēmums:**

- likumprojektu “Grozījumi Latvijas Republikas valsts robežas likumā” (1107/Lp12) atbalstīt un virzīt izskatīšanai Saeimā 1.lasījumā, lūdzot noteikt priekšlikumu iesniegšanas termiņu 2.lasījumam - 1 nedēļu.

*Sēde pabeigta 2018.gada 30.janvārī plkst. 10. 25.*

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante M.Markevica